Rääkige aga välja, kas tomatiseemuskid turbasse uputatud? Kurgiseemned linasest riidest kotikeses rindade vahel kaasas? Porgandiseeme kemmergupaberi ribale ritta liimitud?    Mu ei ole. Aga kui teil  on, siis küll ma laadal teilt taimi ostan.  Mis siis, et rohenäpuks ei saa mind kuidagi pidada ja tegelikult pole vist hullemat maatööd kui rohimine. Kuidagi tobe on elada maal ja üldse mitte midagi köögi jaoks kasvatada. Nii ma siis katsetan erisuguseid vigurköögivilju, nii tore on lauale sokutada punase sisuga valget redist või sööta külalistele loomakaalikat ja lasta neil mõistatada, millega tegu. See viimane asi ei ole mitte õel temp, vaid ükskord lehmadele söödaks "Bangholmi" nimelist loomakaalikat  kasvatades sain oma elu parima ja maitsvaima saagi üldse, nii mahlaseid ja häid kaalikaid pole mul enne ega pärast olnud. Kust küll "Bangholmi" seemet saaks?    Esmakordselt rooskapsast kasvatades käitusin täpselt nagu raamat õpetas: pole vaja sügisel ära koristada, võib kasvõi lumest korjata. Täiesti õige jutt seal raamatus, ilus oli köögiaknast vaadata, kuidas metskitsed lumesajus mu kapsast õsuvad.  Ah, kes seda rooskapsast ikka tahavad süüa. Kitsed ja snoobid, arvan ma.    Nuh,  toalilledeta saab veel kuidagi hakkama. Ehkki üks kaktus mul on, visa ja vihane sell, ta ei kasva üldse mitte tänu minule vaid pigem minust hoolimata.    Tegelikult on mul olnud ka nii palju toalilli, et maja on kui dzungel, see oli aeg, mil töötasin sigalas ja olin tööl niimoodi, et päeval sain neli tundi kodus toimetada. kuidagi rohkem oli aega enda ja lillede jaoks, lilledest oli kohe näha...    Võibolla kunagi jälle. Praegu ei pea ma õigeks toalilli nende pidamise nime all piinata,  las kasvatavad need, kel aega ja kutsumust.    Näiteks mu endine naabrinaine.  Ta oli kusagilt kuulnud, et kalapesuvesi on lilledele hää väetis, mida räpasem, seda parem.  Kahjuks unustati talle meelde tuletada, et kalapesuveega kastmisel aasnevad mõned.. ee... mmm.... odöörid.  Kohe paar nädalat jutti lehkas ta kaunis kodu kui kalalaev.  Ise oli ta hädas ja külalisi jäi kuidagi hõredaks...  Pakkusin talle välja raudpoltkindla meetodi kalahaisu kaotamiseks majast. Miks ta  küll ei haaranud kinni mu ideest katta lillemuld tihedalt värske lehmakoogiga, et kalahais välja ei pääseks, aru ma ei saa?    Ma oleks selle sõnniku talle jumala muidu andnud.    Jaa, tõepoolest peab seemnepoest läbi kablutama.          Dixi.